*Projekts*

2018. gada Noteikumi Nr.

Rīgā (prot. Nr.   . §)

**Darbības programmas “Izaugsme un nodarbinātība” 8.3.1. specifiskā atbalsta mērķa “Attīstīt kompetenču pieejā balstītu vispārējās izglītības saturu” 8.3.1.2. pasākuma “Digitālo mācību un metodisko līdzekļu izstrāde” īstenošanas noteikumi**

Izdoti saskaņā ar

Eiropas Savienības struktūrfondu un

Kohēzijas fonda 2014.–2020. gada

plānošanas perioda vadības likuma

20. panta 6. un 13. punktu

**I. Vispārīgie jautājumi**

1. Noteikumi nosaka:

1.1. kārtību, kādā īsteno darbības programmas “Izaugsme un nodarbinātība” prioritārā virziena "Izglītība, prasmes un mūžizglītība” 8.3.1. specifiskā atbalsta mērķa “Attīstīt kompetenču pieejā balstītu vispārējās izglītības saturu” 8.3.1.2. pasākumu “Digitālo mācību un metodisko līdzekļu izstrāde” (turpmāk – pasākums);

1.2. pasākuma mērķi;

1.3. pasākumam pieejamo finansējumu;

1.4. prasības Eiropas Sociālā fonda projekta (turpmāk – projekts) iesniedzējam un sadarbības partnerim;

1.5. atbalstāmo darbību un izmaksu attiecināmības nosacījumus;

1.6. vienkāršoto izmaksu piemērošanas nosacījumus un kārtību;

1.7. pasākuma īstenošanas nosacījumus, tai skaitā līguma par projekta īstenošanu vienpusēja uzteikuma nosacījumus.

2. Noteikumos izmantotie termini:

2.1. digitālais mācību un metodiskais līdzeklis – elektroniskajā vidē izmantojamais interaktīvs mācību un metodiskais līdzeklis, kurā iekļauts viena vai vairāku valsts pirmskolas izglītības vadlīnijās, valsts pamatizglītības standartā vai pirmskolas vispārējās vidējās izglītības standartā noteikto mācību mērķu un sasniedzamo rezultātu īstenošanai atbilstošs saturs. Šo noteikumu izpratnē digitālajam mācību un metodiskajam līdzeklim obligāti piemīt iesaistošā interaktivitāte un tas ietver metodiskos ieteikumus pedagogam tā izmantošanai;

2.2. digitālā mācību un metodiskā līdzekļa izstrādes plāns – detalizēts projekta ietvaros plānotā digitālā mācību un metodiskā līdzekļa izstrādes nepieciešamības un idejas novitātes pamatojums, saturiskais apraksts, un katrā izstrādes posmā veicamo darbību organizatoriskais un kvalitātes vadības apraksts;

2.3. viens vienots uzņēmums – uzņēmums, kas atbilst Eiropas Komisijas 2013. gada 18. decembra Regulas Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (turpmāk – Komisijas regula Nr. 1407/2013) 2. panta 2. punktā minētajiem kritērijiem.

3. Pasākuma mērķis ir nodrošināt digitālo mācību un metodisko līdzekļu izstrādi jaunā mācību satura ieviešanai pirmsskolas izglītības, pamatizglītības un vidējās izglītības pakāpē.

4. Pasākuma mērķa grupa:

4.1. valsts pārvaldes iestādes, kas atbildīgas par izglītības satura izstrādi un pārraudzību;

4.2. pedagogi;

4.3. izglītojamie, t.sk. izglītojamie ar speciālām vajadzībām;

4.3. izglītības iestādes;

4.4. mācību literatūras izdevēji.

5. Pasākuma mērķi sasniedz, īstenojot šo noteikumu 19. punktā minētās atbalstāmās darbības, un līdz 2023. gada 31. decembrim sasniedzot šādu iznākuma rādītāju – digitālo mācību un metodisko līdzekļu skaits, kuru izstrādei piešķirts Eiropas Sociālā fonda atbalsts, – 150, tai skaitā pirmās projektu iesniegumu atlases kārtas ietvaros – 50, otrās projektu iesniegumu atlases kārtas ietvaros – 100 digitālie mācību un metodiskie digitālie līdzekļi.

6. Pasākumu īsteno atklātas projektu iesniegumu atlases veidā. Pasākumu ievieš vismaz divās projektu iesniegumu atlases kārtās.

7. Pasākuma ietvaros atbildīgās iestādes funkcijas pilda Izglītības un zinātnes ministrija.

8. Pirmo projekta iesniegumu atlases kārtu izsludina par vispārējās pirmsskolas izglītības un pamatskolas izglītības satura ieviešanai nepieciešamo digitālo mācību un metodisko līdzekļu izstrādi. Pirmās projekta iesniegumu atlases kārtas ietvaros netiek atbalstīta digitālo mācību un metodisku līdzekļu izstrāde svešvalodu apguvei, izņemot digitālo mācību un metodisko līdzekļu krievu valodas kā svešvalodas apguvei. Valsts izglītības satura centrs sadarbībā ar Izglītības un zinātnes ministriju izstrādā rekomendācijas par izglītības jomām, kurās ir nepieciešams nodrošināt digitālos mācību un metodisko līdzekļus jaunā mācību satura ieviešanai, un atbildīgā iestāde iesniedz tos pievienošanai projekta iesniegumu atlases nolikumam.

9. Pasākumam plānotais kopējais attiecināmais Eiropas Sociālā fonda finansējums ir 3 588 009 *euro*:

9.1. Pirmās projektu iesniegumu atlases kārtas ietvaros pieejamais Eiropas Sociālā fonda finansējums ir 1 313 361 *euro*;

9.2. Otrās projektu iesniegumu atlases kārtas ietvaros plānotais Eiropas Sociālā fonda finansējums ir 1 313 362 *euro.*  Pēc Eiropas Komisijas lēmuma par prioritārā virziena “Izglītība, prasmes un mūžizglītība” noteiktā snieguma ietvara izpildi otrai kārtai papildu būs pieejams Eiropas Sociālā fonda finansējums 961 286 *euro* apmērā.

10. Projektam pieejamā maksimālā Eiropas Sociālā fonda finansējuma intensitāte ir 70 procenti. Projekta iesniedzējs nodrošina projekta līdzfinansējumu vismaz 30 procentu apmērā no privātā finansējuma (projekta iesniedzēja rīcībā esošie līdzekļi, kredītresursi vai citi finanšu resursi, par kuriem nav saņemts nekāds publisks atbalsts, tai skaitā finansējums, par kuru nav saņemts nekāds valsts vai pašvaldības galvojums, vai valsts vai pašvaldības kredīts uz atvieglotiem nosacījumiem).

11. Projekta kopējās minimālās attiecināmās izmaksas ir 30 000 *euro*. Projekta maksimālo izmaksu apmēru nosaka, ievērojot šo noteikumu 44.punktā noteikto izmaksu ierobežojumu.

**II. Prasības projekta iesniedzējam un sadarbības partnerim**

12. Projekta iesniedzējs ir Uzņēmumu reģistra komercreģistrā reģistrēts komersants, kas pēc projekta iesnieguma apstiprināšanas un līguma par projekta īstenošanu noslēgšanas ar sadarbības iestādi kļūst par finansējuma saņēmēju.

13. Uz finansējumu nevar pretendēt, ja projekta iesniedzējs atbilst grūtībās nonākuša komersanta statusam saskaņā ar Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (Eiropas Savienības Oficiālais Vēstnesis, 2014. gada 26. jūnijs, Nr. L 187), 2. panta 18. punkta definīciju.

14. Finansējuma saņēmējs projektu īsteno sadarbībā ar vismaz diviem sadarbības partnerim. Sadarbības partneri ir izglītības iestādes, kas:

14.1. īsteno izglītības programmu, kuras saturs un izglītojamo vecumgrupa atbilst izstrādājamā digitālā mācību un metodiskā līdzekļa saturam un mērķim;

14.2. iesaistās projekta ietvaros izstrādājamā digitālā mācību un metodiskā līdzekļa aprobācijā, nodrošinot viena vai vairāku atbilstošo mācību priekšmetu pedagogu un vismaz 30 mērķa grupas izglītojamo iesaisti kopā.

15. Projekta iesniedzējs projekta iesniegumam pievieno sadarbības partnera apliecinājumu par gatavību piedalīties projekta īstenošanā. Pēc projekta iesnieguma apstiprināšanas finansējuma saņēmējs ar katru sadarbības partneri slēdz sadarbības līgumu atbilstoši normatīvajiem aktiem par kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.–2020. gada plānošanas periodā, tajā tostarp iekļaujot šādu informāciju:

15.1. sadarbības mērķi, principi un pušu atbildība;

15.2. sadarbības partnera īstenojamās darbības un to apjoms;

15.3. projekta iesniegumā plānotās finanšu plūsmas nodrošināšanas kārtība;

15.4. sankcijas, ja netiek izpildītas sadarbības līgumā minētās saistības.

16. Projekta iesniedzējs sagatavo projekta iesniegumu atbilstoši projekta iesniegumu atlases nolikumā noteiktajām prasībām un elektroniski iesniedz to sadarbības iestādē, izmantojot Kohēzijas politikas fondu vadības informācijas sistēmu 2014.–2020. gadam, t.sk. projekta iesniegumam pielikumā pievieno:

16.1. digitālā mācību un metodiskā līdzekļa izstrādes plānu;

16.2. uzskaites veidlapu par saņemto *de minimis* atbalstu (oriģināls) saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem;

16.3. šo noteikumu 15.punktā minētos apliecinājumus.

17. Projekta iesniedzējs vienas projektu iesniegumu atlases kārtas ietvaros var iesniegt vienu vai vairākus projektu iesniegumus, vienlaikus ievērojot šo noteikumu 44.punktā noteikto izmaksu ierobežojumu.

18. Finansējuma saņēmējs ir atbildīgs par sadarbības partnera pienākumu izpildi projekta īstenošanā un par sadarbības partneru īstenotajām funkcijām projektā, tai skaitā novēršot dubultā finansējuma risku un nodrošinot demarkāciju ar citiem līdzīgiem vai saistītiem projektiem.

**III. Atbalstāmās darbības un attiecināmās izmaksas**

19. Projekta ietvaros ir atbalstāmas šādas darbības:

19.1. digitālā mācību un metodiskā līdzekļa izstrāde, t.sk.:

19.1.1. mācību un metodiskā līdzekļa satura izstrāde un pilnveidošana;

19.1.2. mācību un metodiskā līdzekļa tehnisko risinājumu izstrāde, digitalizācija vai pilnveidošana, t.sk. programmatūras projektēšana, izstrāde, izvēršana;

19.1.3. izstrādātā digitālā mācību un metodiskā līdzekļa recenzēšana;

19.1.4. izstrādātā digitālā mācību un metodiskā līdzekļa aprobācija izglītības iestādēs;

19.2. ārvalstu digitālā mācību un metodiskā līdzekļa adaptācija, t.sk.:

19.2.1. digitālā mācību un metodiskā līdzekļa satura un valodas pielāgošana mērķa grupas lietotājiem, tā pilnveide;

19.2.2. mācību un metodiskā līdzekļa tehnisko risinājumu izstrāde, digitalizācija vai pilnveidošana, t.sk. programatūras projektēšana, izstrāde, izvērtēšana;

19.2.3. izstrādātā vai pilnveidotā digitālā mācību un metodiskā līdzekļa recenzēšana;

19.2.4. izstrādātā vai pilnveidotā digitālā mācību un metodiskā līdzekļa aprobācija izglītības iestādēs;

19.3. projekta vadības un īstenošanas nodrošināšana;

19.4. informācijas un publicitātes pasākumu īstenošana.

20. Šo noteikumu 19.1.4. un 19.2.4.apakšpunktā minētās aprobācijas īstenošana ietver šādas atbalstāmās darbības:

20.1. izglītojošā semināra organizēšana aprobācijā iesaistītajiem pedagogiem;

20.2. pieejas izstrādātajam digitālajam mācību un metodiskajam līdzeklim un attiecīgās programatūras nodrošināšana aprobācijas laikā;

20.3. informatīvā un tehniskā atbalsta nodrošināšana aprobācijā iesaistītajiem pedagogiem aprobācijas laikā;

20.4. ziņojuma sagatavošana par aprobācijas norisi.

21. Digitālā mācību un metodiskā līdzekļa satura un tehnoloģisko risinājumu izstrādei vai ārvalstu digitālā mācību un metodiskā līdzekļa saturiskai un tehnoloģiskai adaptācijai projekta iesniedzējs piesaista ekspertus un speciālistus. Vadošajam satura izstrādes ekspertam jāatbilst vismaz šādām prasībām:

21.1. augstākā izglītība jomā, kurā tiek izstrādāts digitālais mācību un metodiskais līdzeklis;

21.2. pieredze izglītības iestādē pedagoģiskajā darbā pēdējo piecu gadu laikā, skaitot no projekta iesnieguma iesniegšanas termiņa beigām, kas ir noteikts projektu iesniegumu atlases kārtas nolikumā vai pieredze valsts vispārējās izglītības saturam atbilstošu mācību un metodisko līdzekļu izstrādē vai izvērtēšanā pēdējo piecu gadu laikā, skaitot no projekta iesnieguma iesniegšanas termiņa beigām, kas ir noteikts projektu iesniegumu atlases kārtas nolikumā. Ja projekta ietvaros plānots izstrādāt digitālo mācību un metodisko līdzekli izglītojamajiem ar speciālām vajadzībām, tad eksperts ir pieredze mācību satura vai mācību līdzekļu izstrādē speciālās izglītības jomā.

22. Šo noteikumu 19.1.3. vai 19.2.3.apakšpunktā minēto ***recenzēšanu*** veic divi recenzenti. Vienam no recenzentiem ir vismaz maģistra grāds un zinātniskās darbības pieredze atbilstošajā zinātnes jomā, un otrs recenzents atbilst vismaz šo noteikumu 21.2.apakšpunktā minētajām prasībām. Atzinumā par izstrādāto digitālo mācību un metodisko līdzekli ietver secinājumus par tā atbilstību projektā paredzētajām digitālā mācību un metodiskā līdzekļa kvalitātes un tehnoloģiskā lietojuma prasībām un, ja nepieciešams, ieteikumus pilnveidojumiem, ko attiecīgi nepieciešams ņemt vērā projekta ietvaros plānoto rezultātu sasniegšanai. Recenzēšanu veic pirms aprobācijas uzsākšanas.

23. Šo noteikumu 20.4.apakšpunktā minēto ziņojumu sagatavo katrs aprobācijā iesaistītais sadarbības partneris. Ziņojumā ietver informāciju par aprobācijā iesaistīto pedagogu skaitu, klasēm, vecumgrupu, izglītības programmu un mācību priekšmeta programmu, digitālā mācību un metodiskā līdzekļa iekļaušanu mācību procesā, tā tiešās izmantošanas laiku, secinājumus un, ja nepieciešams, ieteikumus digitālā mācību un metodiska līdzekļa pilnveidošanai, lai nodrošinātu tā atbilstību projektā paredzētajām digitālā mācību un metodiskā līdzekļa kvalitātes prasībām un mērķa grupas izglītojamo un pedagogu vajadzībām. Finansējuma saņēmējs pilnveido digitālo mācību un metodiskā līdzekļi, ievērojot aprobācijas ziņojumos ietvertos ieteikumus.

24. Pasākuma ietvaros plāno šādus attiecināmo izmaksu veidus:

24.1. tiešās attiecināmās izmaksas, kas ir tieši saistītas ar projekta darbību īstenošanu un nepieciešamas projekta rezultātu sasniegšanai, un šī saistība ir skaidri saprotama un pierādāma;

24.2. netiešās attiecināmās izmaksas, kas nav tieši saistītas ar projekta rezultātu sasniegšanu, bet atbalsta un nodrošina atbilstošus apstākļus projekta darbību īstenošanai un projekta rezultātu sasniegšanai.

25. Šo noteikumu 24.1.apakšpunktā minētās tiešās attiecināmās izmaksas ietver šādas izmaksu pozīcijas:

25.1. tiešās attiecināmās personāla izmaksas:

25.1.1. projekta vadības personāla atlīdzības izmaksas, izņemot virsstundas, šo noteikumu 19.3. un 19.4.apakšpunktā minēto darbību īstenošanai;

25.1.2. projekta īstenošanas personāla (t.sk. eksperti, speciālisti, konsultanti, tostarp ārvalstu) atlīdzības izmaksas, izņemot virsstundas, šo noteikumu 19.1.1., 19.1.2.,19.1.4., 19.2.1., 19.2.2., 19.2.4.apakšpunktā minēto atbalstāmo darbību īstenošanai;

25.2. iekšzemes komandējumu un darba braucienu izmaksas projekta vadības un īstenošanas personālam šo noteikumu 19.1. un 19.2.apakšpunktā minēto atbalstāmo darbību īstenošanai atbilstoši normatīvajiem aktiem, kas nosaka kārtību, kādā atlīdzināmi ar komandējumiem saistītie izdevumi;

25.3. ārvalstu komandējumu izmaksas projekta vadības un īstenošanas personālam šo noteikumu 19.2.1. un 19.2.2. apakšpunktā minētās atbalstāmās darbības īstenošanai atbilstoši normatīvajiem aktiem, kas nosaka kārtību, kādā atlīdzināmi ar komandējumiem saistītie izdevumi;

25.4. transporta izmaksas (maksa par degvielu, transportlīdzekļa noma, transporta pakalpojumu pirkšana, sabiedriskā transporta izmantošana) šo noteikumu 19.1. un 19.2.apakšpunktā minēto atbalstāmo darbību īstenošanai;

25.5. jaunradītu darba vietu aprīkojuma, biroja mēbeļu un tehnikas, datorprogrammu un licences iegādes vai īres izmaksas, tai skaitā aprīkojuma uzturēšanas un remonta izmaksas, attiecināmas ne vairāk kā 3000 *euro* apmērā vienai darba vietai visā projekta īstenošanas laikā, ja projekta vadības un īstenošanas personāls ir nodarbināts projektā vismaz 30 procentu apmērā no normālā darba laika, pamatojoties uz darba līgumu vai rīkojumu par iecelšanu amatā. Ja projekta vadības un īstenošanas personāls ir nodarbināts nepilnu darba laiku vai daļlaiku, darba vietas aprīkojuma iegādes izmaksas ir attiecināmas proporcionāli slodzes procentuālajam sadalījumam;

25.6. pakalpojumu un piegādes izmaksas šo noteikumu 19.1. un 19.2. apakšpunktā minēto atbalstāmo darbību īstenošanai, t.sk.eksperta, konsultanta pakalpojumi digitālā mācību un metodiskā līdzekļa izstrādei, pilnveidei vai recenzēšanai, t.sk. ārvalstu eksperta, konsultanta pakalpojumi ārvalstu digitālā mācību un metodiskā līdzekļa adaptācijas vai pilnveidošanas laikā, ja nepieciešams.

25.7. informācijas un publicitātes pasākumu izmaksas atbilstoši normatīvajiem aktiem par kārtību, kādā Eiropas Savienības struktūrfondu un Kohēzijas fonda ieviešanā 2014.–2020. gada plānošanas periodā nodrošināma komunikācijas un vizuālās identitātes prasību ievērošana, šo noteikumu 18.4. apakšpunktā minētās atbalstāmās darbības īstenošanai;

25.8.  autoratlīdzības izmaksas, noslēdzot autoratlīdzības līgumu šo noteikumu 19.1.1., 19.1.2., 19.2.1. un 19.2.2. apakšpunktā minēto atbalstāmo darbību īstenošanai;

25.9. ar pedagogu semināru organizēšanu un īstenošanu saistītas izmaksas, t.sk. izdales materiālu izmaksas, šo noteikumu 19.1.4. un 19.2.4.apakšpunktā minēto darbību īstenošanai.

26. Šo noteikumu 24.2.apakšpunktā minētās netiešās attiecināmās izmaksas plāno kā vienu izmaksu pozīciju, piemērojot netiešo izmaksu vienoto likmi 15 procentu apmērā no šo noteikumu 24.1.apakšpunktā minētajām tiešajām attiecināmajām personāla atlīdzības izmaksām. Netiešo izmaksu vienoto likmi piemēro personāla izmaksām, kuras radušās uz darba līguma pamata.

27. Plānojot šo noteikumu 25.1.apakšpunktā minētās tiešās attiecināmās personāla izmaksas, finansējuma saņēmējs un sadarbības partneris veic darba laika uzskaiti par projekta vadības un īstenošanas personāla projekta ietvaros veiktajām funkcijām un nostrādāto laiku un nodrošina, ka personālam, kas nodarbināts:

27.1. pilnu darba laiku, nepilnu darba laiku vai daļlaiku ne mazāk kā 30 procentu apmērā no normālā darba laika, tiešajās attiecināmajās personāla izmaksās iekļauj darba algu, valsts sociālās apdrošināšanas obligātās iemaksas no apliekamajām attiecināmajām izmaksām, normatīvajos aktos darba tiesību un atlīdzības jomā noteiktās piemaksas un sociālo garantiju izmaksas;

27.2. daļlaiku mazāk nekā 30 procentu apmērā no normālā darba laika, atlīdzības izmaksas tiek veiktas saskaņā ar finansējuma saņēmēja un sadarbības partnera atalgojuma politikā noteikto stundas atlīdzības likmi, ņemot vērā projektā nostrādāto stundu skaitu. Tiešajās attiecināmajās personāla atlīdzības izmaksās iekļauj darbinieka darba algu un valsts sociālās apdrošināšanas obligātās iemaksas no apliekamajām attiecināmajām izmaksām, bet neiekļauj normatīvajos aktos noteiktās piemaksas un sociālo garantiju izmaksas.

28. Pievienotās vērtības nodoklis ir attiecināmās izmaksas, ja tas nav atgūstams atbilstoši Latvijas Republikas normatīvajiem aktiem nodokļu politikas jomā.

29. Pasākuma ietvaros izmaksas ir attiecināmas, ja tās atbilst šo noteikumu 24.punktā minētajām izmaksām un ir radušās no dienas, kad noslēgts līgums par projekta īstenošanu.

30. Sadarbības partneriem izmaksas ir attiecināmas pēc šo noteikumu 15. punktā minēto sadarbības līgumu noslēgšanas, bet ne agrāk kā no līguma par projekta īstenošanu noslēgšanas dienas.

**IV. Pasākuma īstenošanas un līguma par projekta īstenošanu vienpusēja uzteikuma nosacījumi**

31. Lai izvērtētu projektu iesniegumu atbilstību kvalitātes kritērijiem saskaņā ar atlases kārtas nolikuma prasībām, sadarbības iestāde projektu iesniegumu atlasē nodrošina ekspertu piesaisti, izmantojot šādus ekspertu atlases kritērijus:

31.1. ekspertam ir vismaz maģistra grāds vispārējās izglītības mācību jomai atbilstošā zinātnes nozarē;

31.2. ekspertam ir pedagoģiskā pieredze (pēdējo piecu gadu laikā, skaitot no projekta iesnieguma iesniegšanas termiņa beigām, kas ir noteikts projektu iesniegumu atlases kārtas nolikumā);

31.3. ir vēlams, lai ekspertam būtu pieredze digitālo mācību un metodisko līdzekļu izstrādē.

32. Finansējuma saņēmējs projektu īsteno saskaņā ar noslēgto līgumu par projekta īstenošanu, bet ne ilgāk kā līdz 2023. gada 30.novembrim. Projekta īstenošanas laiks nepārsniedz 24 mēnešus.

33. Projekta īstenošanas vieta ir Latvijas Republikas teritorija.

34. Ja projekta īstenošanas laikā finansējuma saņēmējam ir paredzēts avanss, to var izmaksāt pa daļām. Avansa maksājums nepārsniedz 30 procentus no projektam piešķirtā Eiropas Sociālā fonda finansējuma.

35. Finansējuma saņēmējs nodrošina sasniegto rezultātu – izstrādāto digitālo mācību un metodisko līdzekļu – ilgtspēju vismaz trīs gadus pēc projekta pabeigšanas. Finansējuma saņēmējam ir pienākums aktualizēt digitālā mācību un metodiskā līdzekļa saturu, ja mainās valsts pirmskolas izglītības vadlīnijās, valsts pamatizglītības standartā vai pirmskolas vispārējās vidējās izglītības standartā noteiktie mācību mērķi un sasniedzamie rezultāti, kas ir saistīti ar izstrādājamā digitālā un mācību līdzekļa saturu.

36. Īstenojot projektu, finansējuma saņēmējs:

36.1. uzkrāj datus par šādu horizontālās prioritātes “Vienlīdzīgas iespējas” rādītāju sasniegšanu:

36.1.1. izstrādāto digitālo mācību un metodisko līdzekļu skaits, kuros ir integrēti jautājumi par vienlīdzīgām iespējām neatkarīgi no dzimuma, vecuma, invaliditātes vai etniskās piederības;

36.1.2. digitālo mācību un metodisko līdzekļu skaits, kuri izstrādāti izglītojamajiem ar speciālām vajadzībām;

36.1.3. digitālo mācību un metodisko līdzekļu skaits, kuri pielāgoti izglītojamajiem ar speciālām vajadzībām;

36.2. uzkrāj datus par horizontālās prioritātes “Ilgtspējīga attīstība” horizontālo rādītāju – par zaļā publiskā iepirkuma piemērošanas aspektiem (ja attiecināms).

37. Finansējuma saņēmējs nodrošina informācijas un publicitātes pasākumus atbilstoši Eiropas Parlamenta un Padomes **2013. gada 17. decembra** Regulai (ES) Nr. 1303/2013**, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006,** un normatīvajiem aktiem par kārtību, kādā Eiropas Savienības struktūrfondu un Kohēzijas fonda ieviešanā 2014.–2020. gada plānošanas periodā nodrošināma komunikācijas un vizuālās identitātes prasību ievērošana.

38. Finansējuma saņēmējs savā tīmekļvietnē ne retāk kā reizi trijos mēnešos ievieto aktuālu informāciju par projekta īstenošanu.

39. Pēc digitālā mācību un metodiskā līdzekļa izstrādes pabeigšanas finansējuma saņēmējs iesniedz informāciju par izstrādāto digitālo mācību un metodisko līdzekli Valsts izglītības un satura centram tās tālākai publiskošanai digitālo mācību resursu krātuvē.

40. Finansējuma saņēmējs un sadarbības partneri projekta īstenošanai nepieciešamo preču un pakalpojumu iegādi veic saskaņā ar publisko iepirkumu reglamentējošajiem normatīvajiem aktiem. Atbalstāma ir vides prasību integrācija preču un pakalpojumu iepirkumos (zaļais publiskais iepirkums).

41. Ja projekta īstenošanas laikā rodas neattiecināmie izdevumi vai sadārdzinās izmaksas, finansējuma saņēmējs tās sedz no savā rīcībā esošajiem līdzekļiem, kas nav saistīti ar publisku atbalstu.

42. Sadarbības iestādei ir tiesības vienpusēji atkāpties no līguma par projekta īstenošanu jebkurā no šādiem gadījumiem:

42.1. finansējuma saņēmējs nepilda līgumā par projekta īstenošanu noteiktās saistības, tai skaitā projekta īstenošanā netiek ievēroti noteiktie termiņi vai ir iestājušies citi apstākļi, kas negatīvi ietekmē vai var ietekmēt pasākuma mērķa sasniegšanu un šo noteikumu 5.punktā minētā uzraudzības rādītāja sasniegšanu;

42.2. citos gadījumos, kas atrunāti līgumā par projekta īstenošanu.

**V. Ar valsts atbalsta saņemšanu saistītie nosacījumi**

43. Atbalstu sniedz ar saimniecisku darbību saistītu projektu īstenošanai, piemērojot *de minimis* regulējumu atbilstoši Komisijas Regulai Nr. 1407/2013.

44. Kopējais *de minimis* atbalsts, ko viena dalībvalsts piešķīrusi vienam vienotam uzņēmumam, jebkurā triju fiskālo gadu periodā nepārsniedz 200 000 *euro*, vienlaikus ievērojot šo noteikumu 10.punktā minēto atbalsta intensitāti.

45. Pirms atbalsta sniegšanas saskaņā ar Komisijas regulu Nr. 1407/2013 sadarbības iestāde pārliecinās, ka finansējuma saņēmējs trīs fiskālo gadu laikā nav sasniedzis minētās regulas 3. panta 2. punktā noteikto *de minimis* atbalsta ierobežojumu – 200 000 *euro*. Sadarbības iestāde par to pārliecinās saskaņā ar minētās regulas 6. panta 1. punktu.

Ministru prezidents Māris Kučinskis

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vīzē: Valsts sekretāre Līga Lejiņa

2908

E.Bole, 67047871

[evelina,bole@izm.gov.lv](mailto:Signe.Zvirbule@izm.gov.lv)